D-dag vir Christopher PanayiotouJayde Panayiotou en haar man Christopher. Foto: Facebook Alle oë is vandag op regter Dayalin Chetty wat na verwagting in die Port Elizabeth-hooggeregshof uitspraak gaan lewer in die opspraakwekkende verhoor van Christopher Panayiotou, wat vandag 31 jaar oud word. Chetty het die slotbetoë Dinsdag aangehoor en sy uitspraak tot Donderdag voorbehou. Dit is in dié stadium nog onduidelik hoe lank die uitspraak sal duur omdat daar ŉ magdom bewyse is wat opgesom moet word. Verlede jaar het die Panayiotou-familie sy verjaarsdag met koek en wegneemetes in die polisie se aanhoudingselle gevier. Panayiotou en sy twee medebeskuldigdes, Sinethemba Nenembe en Zolani Sibeko, staan tereg op aanklagte wat verband hou met die sameswering om Jayde Panayiotou te ontvoer en vermoor op 21 April 2015. Die voortslepende moordverhoor het verlede jaar Mei begin. Lees die vorige berigte oor Christopher Panayiotou op Maroela Media.